
РЕПУБЛИКА СРБИЈА			
ОПШТИНА ЛАПОВО
СКУПШТИНА ОПШТИНЕ
Број: 001487014 2026 08233 001 000 060 107 04 018
Датум: 26. март 2026. године
ЛАПОВО, Његошева број 18

На основу члана 13. став 2.  и члана 203. Закона о здравственој заштити („Службени гласник Републике Србије“, број 25/19 и 29/25), члана 32. тачка 6. Закона о локалној самоуправи („Службени гласник Републике Србије“, број 129/07, 83/14- др. закон, 101/16-др. закон, 47/18 и 111/21-др. закон), члана 40. тачка 26. Статута општине Лапово („Службени гласник општине Лапово“, број 13/25) и члана 138. став 1. Пословника Скупштине општине Лапово („Службени гласник општине Лапово“, број 5/19), на седници одржаној 26. марта 2026. године, доноси

ОДЛУКУ
[bookmark: _Hlk224041860]О  НАЧИНУ ОДРЕЂИВАЊА МРТВОЗОРНИКА И УТВРЂИВАЊУ ВРЕМЕНА И УЗРОКА СМРТИ ЛИЦА УМРЛИХ ИЗВАН ЗДРАВСТВЕНЕ УСТАНОВЕ

I УВОДНЕ ОДРЕДБЕ
Члан 1.
Одлуком о утврђивању времена и узрока смрти лица умрлих изван здравствене установе (у даљем тексту: Одлука) уређује се начин и поступак стручног утврђивања времена и узрока смрти лица умрлих изван здравствене установе на територији општине Лапово, начин одређивања мртвозорника, опис послова и организација, начин и поступак њиховог рада и издавања потврде о смрти, као и друга питања везана за стручно утврђивање времена и узрока смрти лица умрлих изван здравствене установе.

II УСЛОВИ, НАЧИН И ПОСТУПАК ОДРЕЂИВАЊА МРТВОЗОРНИКА

Члан 2.
Стручно утврђивање времена и узрока смрти лица умрлих изван здравствене установе и издавање потврде о смрти врше доктори медицине које одређује Скупштина општине, на период од три године ( у даљем тексту: мртвозорници).
За територију општине Лапово, Скупштина општине (у даљем тексту: Скупштина) може одредити највише 10 (десет) мртвозорника.
За мртвозорника може бити одређено лице:
- које је доктор медицине,
- које има положен стручни испит за докторе медицине,
- које има најмање годину дана искуства на пословима доктора медицине и
- које има пребивалиште на територији општине Лапово.

Члан 3.
[bookmark: _Hlk224041451]Скупштина одређује мртвозорнике на предлог Општинског већа, након спроведеног Јавног конкурса за одређивање доктора медицине за стручно утврђивање времена и узрока смрти лица умрлих изван здравствене установе на територији општине Лапово ( у даљем тексту: Јавни конкурс).
Јавни конкурс расписује Општинско веће општине Лапово (у даљем тексту : Општинско веће), на предлог Одељења за општу управу, друштвене делатности и заједничке послове (у даљем тексту : Надлежно одељење).
Јавни конкурс обавезно садржи:
- опис послова мртвозорника;
- услове које кандидат за мртвозорника треба да испуњава;
- временски период обављања послова мртвозорства;
- документацију коју је неопходно приложити уз пријаву на Jавни конкурс;
- рок и начин за достављање пријаве на Jавни конкурс;
- податке о року и органу надлежном за одлучивање по пријави на Jавни конкурс.

Јавни конкурс се објављује на званичној интернет презентацији општине.
Истовремено са расписивањем Јавног конкурса, којим ће утврдити критеријуме за оцену пријава, избор мртвозорника, Општинско веће решењем образује комисију која ће бити надлежна за пријем и разматрање пријава приспелих на Јавни конкурс.
Комисија из става 4. овог члана по спроведеном поступку по Јавном конкурсу, утврђује и доставља Надлежном одељењу Нацрт решења о одређивању доктора медицине за стручно утврђивање времена и узрока смрти лица умрлих изван здравствене установе на територији општине Лапово и извештај о спроведеном Јавном конкурсу, на даљу надлежност.
Општинско веће, на основу извештаја о спроведеном Јавном конкурсу, доставља Скупштини предлог Решења о одређивању мртвозорника.
Уколико се на јавни конкурс не пријави минимум 3 кандидата који испуњавају услове, Скупштина може одредити мртвозорника и без спроведеног јавног конкурса, на предлог Општинског већа.

 III ОПИС ПОСЛОВА И ОРГАНИЗАЦИЈА РАДА МРТВОЗОРНИКА

Члан 4.
Мртвозорник:
- обавља непосредан преглед лица умрлог изван здравствене установе,
- утврђује време и узрок смрти и
- издаје потврду о смрти у форми електронског документа, у складу са прописима којима се уређује електронска управа, електронски документ, електронска идентификација и услуге од поверења у електронском пословању.
Преглед умрлог лица је поступак којим се утврђује чињеница смрти без спровођења обдукције.

Члан 5.
Ниједно лице умрло изван здравствене установе не може бити сахрањено пре него што, мртвозорник на основу непосредног прегледа умрлог, не утврди време и узрок смрти и изда потврду о смрти, у складу са важећим прописима.

Члан 6.
Мртвозорник утврђује време и узрок смрти лица умрлих изван здравствене установе за матично подручје општине Лапово.
Члан 7.
Утврђивање времена и узрока смрти и издавање потврде о смрти мртвозорник врши по позиву:
- Дома здравља Лапово,
- Министарства унутрашњих послова Републике Србије - Полицијске станице Лапово или
- лица које је по закону дужно да пријави чињеницу смрти (члан породице или друга лица са којима је умрли живео, односно лица у чијем је стану или објекту смрт наступила, лица које је прво за смрт сазнало или других овлашћених лица).
Мртвозорник је дужан да у року од 12 сати од пријема позива изврши непосредан преглед умрлог лица, утврди време и узрок смрти и изда потврду о смрти у форми електронског документа.
Уколико мртвозорник није у могућности да поступи у року из става 2. овог члана, дужан је да без одлагања позове другог мртвозорника као замену, који ће изаћи на лице места и извршити непосредан преглед умрлог лица, утврдити време и узрок смрти и издати потврду о смрти у форми електронског документа.
У случају из става 3. овог члана важи рок утврђен ставом 2. овог члана, односно, не долази до продужења рока.

Члан 8.
За утврђивање времена и узрока смрти лица утврђује се распоред приправности мртвозорника.
Мртвозорници сами међусобним договором утврђују редослед и распоред приправности, водећи рачуна о континуитету рада и непрекидној доступности службе. Распоред се може мењати у договору међу мртвозорницима ако се појави потреба или непредвиђене околности.
Састављени распоред приправности мртвозорници достављају Полицијској станици у Лапову, Дому здравља Лапово и Надлежном одељењу најкасније последњег дана у месецу за наредни месец.
Током периода приправности, мртвозорник је дужан да буде непрекидно доступан и да се без одлагања одазове на позив.

IV НАЧИН И ПОСТУПАК РАДА МРТВОЗОРНИКА

Члан 9.
Преглед лица умрлих изван здравствене установе мртвозорник обавља по правилу на месту смрти.
Мртвозорник је обавезан да изврши непосредан преглед умрлог и да након тога утврди да је смрт наступила, као и време и узрок смрти.
Након што је утврдио, односно констатовао чињеницу да је смрт наступила, мртвозорник испитује околности под којима је иста наступила и утврђује њен узрок.
Податке о месту, времену и околностима смрти прикупља од укућана и других особа, користећи за то медицинску документацију о лечењу умрлог.
Грађани су обавезни да дају мртвозорнику податке који су им познати и омогуће му несметано обављање прегледа.

Члан 10.
Према узроку и пореклу смрти, иста се дели на:
- природну смрт и
- насилну смрт (несретни случај, самоубиство, убиство).

Мртвозорник је дужан да без одлагања о смртном случају обавести надлежну организациону јединицу Министарства за унутрашње послове Републике Србије, односно, Полицијску станицу у Лапову ако:
- није у могућности да утврди идентитет умрлог лица;
- прегледом умрлог лица утврди повреде или на други начин посумња у насилну смрт;
- на основу расположивих медицинских чињеница није могуће утврдити узрок смрти.
У случајевима из става 2. овог члана, мртвозорник који врши непосредан преглед умрлог лица неће издати потврду о смрти, док надлежни орган не донесе одлуку након извршене обдукције.

Члан 11.
Приликом утврђивања времена и узрока смрти, мртвозорник је дужан да поступа савесно и одговорно, у складу са правилима струке.
Мртвозорник не сме обавити преглед умрле особе коју је лечио непосредно пре њене смрти.
Уколико мртвозорник утврди да се ради о случају из става 2. овог члана, дужан је да одмах позове другог мртвозорника, који је обавезан да уместо њега обави преглед, утврди чињеницу смрти, као и време и узрок смрти и изда потврду о смрти.
Доктор медицине који је у болести пре смрти лечио умрлу особу, обавезан је мртвозорнику на његов захтев омогућити увид у медицинску документацију ради утврђивања узрока смрти.

Члан 12.
Након што је извршио непосредан преглед, утврдио време и узрок смрти, мртвозорник је дужан да унесе потврду о смрти у форми електронског документа, на основу које матичар врши упис чињенице смрти у матичну књигу умрлих и доставља информацију о извршеном упису интегрисаном здравственом информационом систему. 
Штампани примерак потврде о смрти, надлежни доктор медицине, односно мртвозорник, преузима из интегрисаног здравственог информационог система и израђује штампањем спољне форме електронског документа на папиру беле боје, формата А4, односно на прописаном обрасцу потврде о смрти.
Штампани облик електронског документа мртвозорник израђује у два примерка, од којих један примерак чува мртвозорник, а други примерак се доставља матичару, док се потврда о смрти у форми електронског документа чува у архиви интегрисаног здравственог информационог система и архиви Регистра матичних књига.
У потврду о смрти лични подаци о умрлом уписују се на основу података из матичне књиге рођених и личне карте, а за странце из путне исправе, а подаци о утврђивању смрти уписују се на основу здравствене документације.
Члан 13.
Умрло лице сахрањује се након што је смрт утврђена, у складу са законом којим се уређује сахрањивање и гробља.
Члан 14.
Мртвозорници су дужни да месечно уредно евидентирају све случајеве утврђивања времена и узрока смрти лица умрлих изван здравствене установе, кроз протокол умрлих који се води у Дому здравља Лапово.
Мртвозорници су дужни да Надлежном одељењу месечно достављају извештај о раду, најкасније до 5. у месецу, за претходни месец, на основу којег се обрачунава накнада за рад.

Члан 15.
Мртвозорник има право на накнаду за обављање послова мртвозорства.
Средства за исплату накнаде за рад мртвозорника обезбеђују се у буџету општине Лапово.
Критеријуме и висину накнаде из става 1. овог члана одређује посебним актом Општинско веће.
Утврђивање висине накнаде за рад мртвозорника за одређени месец, по захтеву мртвозорника врши Надлежно одељење на основу акта из става 3. овог члана, извештаја из члана 14. ове одлуке, као и на основу броја унетих, односно евидентираних потврда о смрти.
Међусобна права и обавезе између општине Лапово и мртвозорника ближе се уређују уговором који са мртвозорницима закључује начелник Општинске управе.


V НАДЗОР
Члан 16.
Надзор над применом одредаба ове одлуке врши Надлежно одељење.
Уколико у поступку надзора Надлежно одељење утврди да мртвозорник не поступа у складу са одредбама ове одлуке, покренуће поступак замене мртвозорника пред надлежним органом Општине или ће иницирати поступак пред надлежним државним органом уколико постоје елементи за утврђивање одговорности у складу са законом.
Лице које уочи неправилност у раду мртвозорника, у поступку утврђивања времена и узрока смрти исту може писаним путем пријавити Надлежном одељењу.

VI ПРЕЛАЗНЕ И ЗАВРШНЕ ОДРЕДБЕ

Члан 17.
До одређивања мртвозорника у складу са одредбама ове одлуке, послове мртвозорства обављаће мртвозорници одређени Решењем Скупштине општине Лапово о именовању доктора медицине за стручно утврђивање времена и узрока смрти лица умрлих ван здравствене установе и издавање потврде о смрти („Службени гласник општине Лапово“, број 8/25).

Члан 18.
Даном ступања на снагу ове одлуке престаје да важи Одлука мртвозорској служби општине Лапово („Службени гласник општине Лапово“, бр. 7/14 и 6/15).

Члан 19.
Ова одлука ступа на снагу осмог дана од дана објављивања у „Службеном гласнику општине Лапово“.

ЗАМЕНИК ПРЕДСЕДНИКА
Милан Хршум






Образложење
Правни основ за доношење ове Одлуке садржан је у члану 13. став 2. Закона о здравственој заштити којим је прописано да јединица локалне самоуправе обезбеђује рад мртвозорске службе на својој територији, док је одредбама члана 203. прописано да надлежни орган јединице локалне самоуправе одређује доктора медицине за стручно утврђивање времена и узрока смрти умрлих изван здравствене установе и издавање потврде о смрти, да је доктор медицине из става 4. овог члана дужан да у року од 12 сати од примљеног позива, изврши непосредан преглед умрлог лица и утврди време и узрок смрти, као и да се средства за преглед умрлих лица и стручно утврђивање времена и узрока смрти за лица умрла ван здравствене установе, обезбеђују у буџету јединице локалне самоуправе.
Чланом 32. тачка 6. Закона о локалној самоуправи и чланом 40. тачка 6) Статута општине Лапово је прописано да Скупштина општине , у складу са законом доноси прописе и друге опште акте, док је чланом 138. став 1. Пословника Скупштине општине Лапово прописано да се одлуком на општи начин уређују питања из надлежности Скупштине.
Разлог за доношење ове одлуке је потреба да се на јединствен начин уреди организација и начин рада мртвозорске службе на територији општине Лапово, у складу са важећим законским прописима, као и да се обезбеди ефикасно и благовремено утврђивање времена и узрока смрти лица умрлих изван здравствене установе.
Овом одлуком ближе се уређују услови, начин и поступак одређивања мртвозорника, организација и начин њиховог рада, поступак утврђивања времена и узрока смрти, издавање потврде о смрти, вођење евиденција и вршење надзора над применом одредаба ове одлуке.
За спровођење ове одлуке средства се обезбеђују у буџету општине Лапово, у складу са законом и актима надлежних органа општине којима се утврђује висина накнаде за рад мртвозорника.
Имајући у виду наведено, Скупштина општине Лапово донела је одлуку као у тексту.

